Xingwana ‘jammer’ oor Afrikaner-uitlatingsLulu Xingwana. Foto: GCIS Xingwana het erg onder skoot gekom nadat sy in ŉ onderhoud met die Australiese-nuuskanaal ABC gesê het: “Jong Afrikanermans word in die Calvinistiese geloof grootgemaak en glo dat hulle ’n vrou besit, ’n kind besit, alles besit en daarom mag hulle daardie lewe neem omdat hulle dit besit.” Xingwana het Woensdagmiddag om verskoning gevra vir die uitlatings. “”Dit het vir my duidelik geword dat my kommentaar moontlik aanstoot kon gee vir sommige lede van ons gemeenskap. Ek wil daarvolgens graag hierdie opmerkings terugtrek en onvoorwaardelik om verskoning vra daarvoor.” Mac Maharaj, woordvoerder van die presidensie, het in ŉ verklaring gesê dat geen enkele kultuurgroep geblameer kan word vir die vlaag van geweld teen vroue en kinders nie. “Ons wil graag die Afrikaner-gemeenskap en alle ander Suid-Afrikaners gerusstel dat die regering se verbintenis tot nie-rassigheid en diversiteit soos verskans in die grondwet, bly onwrikbaar.” Maharaj het verder gesê dat Afrikanermans se bydrae in die stryd teen geslagsgeweld en ook oor die algemeen aan die bou van ‘n verenigde, omgee en voorspoedige Suid-Afrika, so waardevol is as dié van alle Suid-Afrikaners. Die Menseregtekommissie het intussen bevestig dat hy klagtes oor Xingwana se uitlatings ondersoek. “Ons is in die proses om inligting oor die saak bymekaar te maak insluitend die hersiening van die transkripsie van die onderhoud, en ons sal binnekort met die belanghebbendes kontak maak. Ons glo dat enige poging deur enige persoon om gruwelike veralgemenings te maak wat enige taal, ras of godsdienstige groep beswadder heeltemal onaanvaarbaar is en nie strook met ons Grondwet nie.” Die DA, Die VF+, Cope, die CDP, AfriForum en die Afrikanerbond het Xingwana vroeër gelooi oor haar uitlatings.